Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta’ Aġġustament għall-Globalizzazzjoni, skont il-Punt 13 tal-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta' baġit u dwar ġestjoni finanzjarja tajba (applikazzjoni EGF/2014/001 EL/Nutriart) /* COM/2014/0376 final - 2014/ () */





MEMORANDUM TA’ SPJEGAZZJONI KUNTEST TAL-PROPOSTA 1. Ir-regoli applikabbli għall-kontribuzzjonijiet finanzjarji mill-Fond Ewropew ta’ Aġġustament għall-Globalizzazzjoni (FEG) huma stabbiliti fir-Regolament (UE) Nru 1309/2013 tal-Parlament Ewropew u tal-Kunsill tas-17 ta’ Diċembru 2013 dwar il-Fond Ewropew ta’ Aġġustament għall-Globalizzazzjoni (2014-2020) u li jħassar ir-Regolament (KE) Nru 1927/2006[1] (ir-‘Regolament tal-FEG’). 2. L-awtoritajiet Griegi ssottomettew l-applikazzjoni EGF/2014/001 EL/Nutriart għal kontribuzzjoni finanzjarja mill-FEG, wara sensji f’Nutriart S.A u 25 fornitur u produttur fl-istadju aħħari tal-produzzjoni: AR.ZIGAS & SIA u 24 persuna li taħdem għal rasha li l-attività tagħhom waqfet u kienet dipendenti fuq l-impriża primarja fil-Greċja. 3. Wara analiżi ta’ din l-applikazzjoni, il-Kummissjoni kkonkludiet li, skont id-dispożizzjonijiet kollha applikabbli tar-Regolament tal-FEG, il-kundizzjonijiet għall-għoti ta’ kontribuzzjoni finanzjarja mill-FEG huma ssodisfati. SOMMARJU TAL-APPLIKAZZJONI Applikazzjoni tal-FEG: || EGF/2014/001 EL/Nutriart Stat Membru: || Il-Greċja Reġjun(i) kkonċernat(i) (livell 2 tal-NUTS): || Κεντρική Μακεδονία (Il-Maċedonja Ċentrali) (EL12) Aττική (Attika) (EL30) Data ta’ sottomissjoni tal-applikazzjoni: || 5 ta’ Frar 2014 Data ta’ konferma tar-riċevuta tal-applikazzjoni: || 14 ta’ Frar 2014 Data tat-talba għal informazzjoni addizzjonali: || 19 ta’ Frar 2014 Data ta’ skadenza għall-forniment tal-informazzjoni addizzjonali: || 2 ta’ April 2014 Data ta’ skadenza għat-tlestija tal-valutazzjoni: || 25 ta’ Ġunju 2014 Kriterju ta’ intervent: || L-Artikolu 4(1)(a) tar-Regolament tal-FEG Impriża Primarja: || Nutriart S.A Settur(i) tal-attività ekonomika (Diviżjoni ta’ NACE Rev. 2): || Diviżjoni 10 (‘Manifattura ta’ prodotti tal-ikel’)[2] Numru ta’ sussidjarji, fornituri u produtturi fl-istadju aħħari tal-produzzjoni: || 25 Perjodu ta’ referenza (erba’ xhur): || 16 ta’ Lulju 2013 – 16 ta’ Novembru 2013 Numru ta’ sensji jew waqfiet ta’ attivitajiet matul il-perjodu ta’ referenza (a): || 505 Numru ta’ sensji jew waqfiet ta’ attivitajiet qabel u wara l-perjodu ta’ referenza (b): || 3 Numru totali ta’ sensji (a + b): || 508 Numru totali stmat ta’ benefiċjarji fil-mira: || 508 Numru ta’ żgħażagħ barra mill-edukazzjoni, impjieg jew taħriġ (NEETs) fil-mira: || 505 Nefqa għal servizzi personalizzati (EUR) || 9 950 000 Nefqa għall-implimentazzjoni tal-FEG[3] (EUR) || 210 000 Nefqa għall-implimentazzjoni tal-FEG (%) || 2,07 Baġit totali (EUR) || 10 160 000 Kontribuzzjoni tal-FEG (60 %) (EUR) || 6 096 000 VALUTAZZJONI TAL-APPLIKAZZJONI Proċedura 4. L-awtoritajiet Griegi ssottomettew l-applikazzjoni EGF/2014/001 EL/Nutriart fil-5 ta’ Frar 2014, fi żmien 12-il ġimgħa mid-data li fiha ġew issodisfati l-kriterji stabbiliti fil-paragrafi 6 sa 8 ta’ hawn taħt. Il-Kummissjoni kkonfermat li rċiviet l-applikazzjoni fi żmien ġimagħtejn mid-data ta’ sottomissjoni tal-applikazzjoni, fl-14 ta’ Frar 2014. Il-Kummissjoni talbet informazzjoni addizzjonali mill-awtoritajiet Griegi fid-19 ta’ Frar 2014. L-awtoritajiet Griegi pprovdew it-tali informazzjoni fi żmien sitt ġimgħat mid-data tat-talba. Id-data ta’ skadenza ta’ 12-il ġimgħa mir-riċevuta tal-applikazzjoni sħiħa, li sa din id-data l-Kummissjoni għandha tlesti l-valutazzjoni tagħha tal-konformità tal-applikazzjoni mal-kundizzjonijiet għall-għoti ta’ kontribuzzjoni finanzjarja, tiskadi fil-25 ta’ Ġunju 2014. Eliġibbiltà tal-applikazzjoni L-impriżi u l-benefiċjarji kkonċernati 5. L-applikazzjoni hija marbuta ma’ 508 ħaddiema li ngħataw is-sensja f’Nutriart S.A. (‘l-impriża primarja’) u 25 fornitur u produttur fl-istadju aħħari tal-produzzjoni: AR.ZIGAS & SIA u 24 persuna li taħdem għal rasha li l-attività tagħhom waqfet u kienet dipendenti fuq l-impriża primarja. L-impriża primarja operat fis-settur ekonomiku kklassifikat taħt id-diviżjoni 10 ta’ NACE Rev. 2[4] ‘Manifattura ta’ prodotti tal-ikel’. L-impriżi kkonċernati jinstabu fir-reġjuni tal-livell 2 tal-NUTS[5] tal-Maċedonja Ċentrali (EL12) u Attika (EL30). Impriżi u numru ta’ sensji Nutriart S.A. || 481 3 AR.ZIGAS & SIA Nru totali ta’ impriżi: 2 || Nru totali ta’ sensji: || 484 Nru totali ta’ persuni li jaħdmu għal rashom li waqfet l-attività tagħhom: || 24 Total (ħaddiema u persuni li jaħdmu għal rashom): || 508 Kriterji ta’ intervent 6. L-awtoritajiet Griegi ssottomettew l-applikazzjoni skont il-kriterju ta’ intervent tal-Artikolu 4(1)(a) tar-Regolament tal-FEG, li jeħtieġ li tal-inqas 500 ħaddiem jingħataw is-sensja jew li titwaqqaf l-attività ta’ persuni li jaħdmu għal rashom, fuq perjodu ta’ referenza ta’ erba’ xhur, f’impriża fi Stat Membru, inkluż ħaddiema li jingħataw is-sensja jew l-attività ta’ persuni li jaħdmu għal rashom titwaqqaf fost il-fornituri u l-produtturi fl-istadju aħħari tal-produzzjoni tagħha. 7. Il-perjodu ta’ referenza ta’ erba’ xhur huwa mis-16 ta’ Lulju 2013 sas-16 ta’ Novembru 2013. 8. L-applikazzjoni hija relatata ma’: – 478 ħaddiem li ngħataw is-sensja[6] fl-impriża primarja matul il-perjodu ta’ referenza ta’ erba’ xhur; – 3 ħaddiema ngħataw is-sensja f’fornitur wieħed tal-impriża primarja matul il-perjodu ta’ referenza ta’ erba’ xhur; u – 24 persuna li taħdem għal rasha[7] li l-attività tagħha waqfet matul il-perjodu ta’ referenza ta’ erba’ xhur. Kalkolu tas-sensji u tal-waqfiet tal-attività 9. Rigward l-481 ħaddiem li ngħataw is-sensja fl-impriża primarja u fil-fornitur, is-sensji ġew ikkalkolati mid-data tat-terminazzjoni de facto tal-kuntratt tal-impjieg jew l-iskadenza tiegħu. 10. Rigward l-24 persuna li taħdem għal rasha, id-data ta’ waqfien tal-attivitajiet ġiet stabbilita skont il-liġi nazzjonali u din hija d-data ta’ waqfien fis-Servizzi tat-Taxxa. Benefiċjarji eliġibbli 11. Minbarra l-ħaddiema u l-persuni li jaħdmu għal rashom diġà msemmijin, il-benefiċjarji eliġibbli jinkludu 3 ħaddiema li ngħataw is-sensja qabel il-perjodu ta’ referenza ta’ erba’ xhur. Dawn il-ħaddiema ngħataw is-sensja wara t-tħabbira ġenerali tas-sensji mbassrin[8] fil-21 ta’ Ġunju 2013. Tista’ tiġi stabbilita rabta kawżali ċara mal-avveniment li wassal għas-sensji matul il-perjodu ta’ referenza. 12. In-numru totali ta’ benefiċjarji eliġibbli huwa ta’ 508. Rabta bejn is-sensji u l-kriżi finanzjarja u ekonomika globali indirizzata fir-Regolament (KE) Nru 546/2009 13. Sabiex tiġi stabbilita r-rabta bejn is-sensji u l-waqfien tal-attività u l-kriżi finanzjarja u ekonomika globali indirizzata fir-Regolament (KE) Nru 546/2009, il-Greċja targumenta li l-ekonomija Griega hija f’riċessjoni profonda għas-sitt sena konsekuttiva (2008-2013). Skont l-ELSTAT, l-Awtorità Statistika Griega, mill-2008, il-PDG tal-Greċja naqas b’25 %, il-konsum pubbliku naqas b’21 % u l-konsum privat naqas bi 32,3 % filwaqt li l-qgħad żdied b’20,6 %. 14. Barra minn hekk, it-tnaqqis fil-PDG żied id-distakk bejn il-PDG per capita Grieg u l-PDG per capita tal-UE, u b’hekk għosfor il-progress lejn konverġenza ekonomika li għamlet il-Greċja fil-perjodu tal-1995-2007. 15. Barra minn hekk, biex jindirizza l-pagamenti tad-djun barranin, fl-2008 il-gvern Grieg ħa miżuri mhux popolari wisq, fosthom billi żied id-dħul mit-taxxi, illimita n-nefqa pubblika u naqqas is-salarji tal-ħaddiema taċ-ċivil. Il-pagi fis-settur privat bdew jonqsu wkoll bħala tentattiv biex tissaħħaħ il-kompetittività tal-ekonomija Griega. Mill-2008, eluf ta’ impriżi waqqfu l-attivitajiet tagħhom u għalqu, u b’hekk taw is-sensja lill-persunal tagħhom u eluf ta’ ħaddiema li jaħdmu għal rashom waqqfu l-attivitajiet tagħhom, u b’hekk komplew jgħarrqu ż-żieda kostanti fil-qgħad. Effett immedjat tad-dħul imnaqqas kien it-tnaqqis fil-konsum. 16. Fl-2009, it-tnaqqis fil-konsum tal-unitajiet domestiċi fil-Greċja segwa l-istess xejra negattiva bħal fl-UE-27. Fl-2010 u l-2011, kien hemm irkupru fil-konsum tal-unitajiet domestiċi fil-livell tal-UE-27 segwit minn tnaqqis fl-2012. Il-konsum tal-unitajiet domestiċi fil-Greċja ilu jonqos mill-bidu tal-kriżi finanzjarja u ekonomika u ċ-ċifri komplew sejrin lura kull sena. Konsum tal-unitajiet domestiċi (% tal-bidla f’paragun mas-sena ta’ qabel) || 2008 || 2009 || 2010 || 2011 || 2012 UE-27 || 0,44 || -1,67 || 1,04 || 0,26 || -0,74 Il-Greċja || 4,67 || -1,91 || -6,39 || -7,91 || -9,07 17. Skont ir-rapport tal-ELSTAT dwar id-dħul tal-familji u l-kundizzjonijiet tal-għajxien, fl-2012, 23 % tal-Griegi kienu taħt il-livell tal-faqar[9]. Avvenimenti li wasslu għas-sensji u l-waqfien tal-attivitajiet 18. Skont l-awtoritajiet Griegi, l-avvenimenti li wasslu għas-sensji kienu primarjament tlieta: (1) it-tnaqqis fid-dħul disponibbli tal-familji ― minħabba ż-żieda fil-piż tat-taxxa, tnaqqis fis-salarji (kemm ta’ impjegati privati kif ukoll tal-ħaddiema tal-gvern) u ż-żieda fil-qgħad ― li rriżultaw fi tnaqqis qawwi tal-kapaċità tal-akkwist; (2) il-pagamenti tard minn ħafna mill-klijenti ta’ Nutriart; u (3) it-tnaqqis drastiku ta’ self lil impriżi u individwi minħabba n-nuqqas ta’ flus fil-banek Griegi. 19. Fl-2008, Nutriart nibtet mill-akkwiżizzjoni u l-fużjoni ta’ tliet impriżi: Katselis Ch. Sons S.A. (manifattur ta’ prodotti tal-forn), Elvipet S.A. (speċjalizzata fi prodotti tal-għaġina ffriżata għan-negozji ta’ forniment tal-ikel) u Allatini S.A. (impriża stabbilita fl-1836 magħrufa għad-dqiq ta’ kwalità superjuri tagħha). Minn dak iż-żmien, Nutriart bdiet timmanifattura prodotti tal-forn u ħelu bħal ħobż minn firxa ta’ żrieragħ, breadsticks, bziezen, muffins, palmiers, croissants, eċċ. għal konsum finali u għaġina ffriżata u preservata għal impriżi ta’ forniment tal-ikel. 20. Minħabba t-tnaqqis fil-kapaċità tal-akkwist tal-unitajiet domestiċi Griegi wara li l-ekonomija Griega qabdet in-niżla mill-bidu tal-kriżi ekonomika u finanzjarja, it-talba għal prodotti oħrajn naqset ħlief għall-essenzjali bażiċi. B’mod partikolari, id-domanda għal prodotti tal-ħobż ħelu u l-għaġina naqset b’41 % fl-2013 meta mqabbla mal-2008. Dan it-tnaqqis fid-domanda ħalla impatt dirett fuq il-fatturat ta’ Nutriart li niżel minn EUR 79,25 miljun fl-2010 għal EUR 38,32 miljun fl-2011 u kompla jonqos għal EUR 20,23 fl-2012. Fl-2013 (Jannar sa Mejju) il-fatturat tal-impriża kien ta’ EUR 5,49 miljun biss. 21. Konsegwenza oħra tar-riċessjoni tal-ekonomija Griega kienet riflessa fid-dewmien dejjem ikbar fil-pagamenti. Ħafna mill-klijenti ta’ Nutriart ġebbdu d-data ta’ maturità tal-kontijiet minn 120 għal 240 jum, u dan irriżulta f’nuqqas ta’ fluss tal-flus f’Nutriart. 22. Biex tirkupra n-nuqqas tal-fluss tal-flus, Nutriart ippruvat tikseb għajnuna finanzjarja mill-banek, mingħajr suċċess. Skont il-Bank tal-Greċja, ir-rata ta’ tkabbir annwali għas-self mogħti lil unitajiet domestiċi u impriżi (ħlief impriżi finanzjarji) ilha negattiva mill-2010 minħabba n-nuqqas ta’ flus fil-banek Griegi. 23. It-tnaqqis fil-fatturat li rriżulta mit-tnaqqis fil-konsum, bid-dewmien fil-pagamenti u l-kontijiet mhux imħallsin, flimkien mar-restrizzjoni ta’ self rendew it-tentattivi ta’ Nutriart sabiex issib soluzzjoni impossibbli u wasslu sabiex l-impriża tiddikjara falliment u tagħti s-sensji sussegwenti. L-impatt mistenni tas-sensji fir-rigward tal-ekonomija lokali, reġjonali jew nazzjonali u l-impjiegi 24. Is-sensji seħħew f’Attika (60 %) u l-Maċedonja Ċentrali (40 %). L-awtoritajiet Griegi jargumentaw li s-sensji f’Nutriart ser ikomplu jgħarrqu s-sitwazzjoni tal-qgħad, li diġà marret għall-agħar minħabba l-kriżi ekonomika u finanzjarja u tidher li hija pjuttost fraġli fiż-żewġ reġjuni. Fil-Q4 2013, ir-rata tal-qgħad f’Attika kienet ta’ 28,2 % filwaqt li fil-Maċedonja Ċentrali kienet ta’ 30,3 %[10]. Barra minn hekk, hemm nuqqas ta’ offerti tax-xogħol fiż-żewġ territorji meta mqabbla man-numru għoli ta’ persuni li qed ifittxu xogħol. Għalhekk, iktar minn 70 % tal-persuni qiegħda ilhom qiegħda għal iktar minn 12-il xahar. Fil-Maċedonja Ċentrali, is-sitwazzjoni taż-żgħażagħ li qed ifittxu xogħol hija partikolarment drammatika, peress li r-rata tal-qgħad fost iż-żgħażagħ hija ta’ 60,4 %. 25. Minħabba l-fallimenti ta’ impriżi, bħal dak ta’ Nutriart S.A., fis-settur ekonomiku sekondarju l-ekonomija Griega hija fi proċess ta’ ‘diżinvestiment’ (jiġifieri qed titlef il-kapaċitajiet produttivi tagħha). Skont l-OECD, il-kapital fiss gross[11] naqas b’20 % fil-perjodu 2008-2013. Is-sensji f’Nutriart ser iżidu n-numru ta’ persuni li qed ifittxu xogħol fit-territorju filwaqt li t-telf ta’ kapaċitajiet produttivi marbutin mal-falliment tal-impriża ser inaqqas in-numru ta’ impjiegi disponibbli. B’hekk, is-sensji jistgħu jitqiesu li għandhom effett negattiv serju fuq l-ekonomija reġjonali u nazzjonali. 26. Barra minn hekk, Attika tikkontribwixxi għal 43 % tal-PDG Grieg; u b’hekk, l-impatt tal-għeluq ta’ impriżi bbażati f’din ir-reġjun jilħaq l-ekonomija Griega sħiħa. Benefiċjarji fil-mira u azzjonijiet proposti Benefiċjarji fil-mira 27. It-tqassim tal-ħaddiema u l-persuni li jaħdmu għal rashom fil-mira skont is-sess, in-nazzjonalità u l-grupp ta’ età huwa kif ġej: Kategorija || Numru ta’ benefiċjarji fil-mira Sess: || Irġiel: || 337 || (66,34 %) || Nisa: || 171 || (33,66 %) Nazzjonalità: || ċittadini mill-UE: || 501 || (98,62 %) || ċittadini mhux mill-UE: || 7 || (1,38 %) Grupp ta’ età: || 15-24 sena: || 1 || (0,20 %) || 25-29 sena: || 27 || (5,31 %) || 30-54 sena: || 439 || (86,42 %) || 55-64 sena: || 41 || (8,07 %) || iktar minn 64 sena: || 0 || (0,00 %) 28. In-numru stmat ta’ ħaddiema u persuni li jaħdmu għal rashom fil-mira li huma mistennija jieħdu sehem fil-miżuri huwa ta’ 508. 29. L-awtoritajiet Griegi ser jipprovdu servizzi kkofinanzjati mill-FEG lil massimu ta’ 505 żagħżugħ(a) li mhumiex fl-edukazzjoni, impjieg jew taħriġ (NEETs) li jkollhom inqas minn 30 sena fid-data ta’ sottomissjoni tal-applikazzjoni, peress li s-sensji kollha msemmijin fil-paragrafu 8 iseħħu fir-reġjuni tal-livell 2 tan-NUTS tal-Maċedonja Ċentrali (EL12) u Attika (EL30), li huma eliġibbli skont l-Inizjattiva Favur l-Impjieg taż-Żgħażagħ. 30. Għalhekk, in-numru totali stmat ta’ benefiċjarji fil-mira li huma mistennija jieħdu sehem fil-miżuri, inklużi NEETs, huwa ta’ 1 013. Eliġibbiltà tal-azzjonijiet proposti 31. Is-servizzi personalizzati li jridu jiġu pprovduti lill-ħaddiema li ngħataw is-sensja, persuni li jaħdmu għal rashom li l-attività tagħhom waqfet u NEETs jikkonsistu fl-azzjonijiet li ġejjin li jingħaqdu biex jifformaw pakkett koordinat ta’ servizzi personalizzati. – Gwida okkupazzjonali: Din il-miżura ta’ akkumpanjament, li ser tkun offruta lill-parteċipanti kollha, tkopri l-istadji li ġejjin: 1 Informazzjoni indirizzata lil NEETs. Għall-kuntrarju ta’ x’jiġri bil-508 ħaddiema fil-mira, li diġà huma identifikati (eks ħaddiema ta’ NUTRIART, fornituri u produtturi fl-istadju aħħari tal-produzzjoni), il-grupp ta’ NEETs fil-mira għad irid jiġi definit. Fost kriterji oħrajn għall-għażla tan-NEETs fil-mira, l-awtoritajiet Griegi ser jużaw l-espressjonijiet ta’ interess. Għal dan l-għan, beħsiebhom iniedu kampanji ta’ informazzjoni mmirati speċifikament lejn in-NEETs. 2 Dħul u reġistrazzjoni. L-ewwel miżura pprovduta lill-parteċipanti kollha (ħaddiema u NEETs) tinkludi informazzjoni fuq is-servizzi u l-programmi ta’ taħriġ disponibbli u fuq ir-rekwiżiti ta’ ħiliet u taħriġ 3 Valutazzjoni tal-ħiliet u dokument personali u okkupazzjonali. Dan huwa maħsub sabiex jgħin lill-ħaddiema u n-NEETs jidentifikaw il-ħiliet tagħhom stess u l-opportunitajiet marbutin mal-interessi tagħhom stess u jistabbilixxu pjan tal-karriera realistiku. Il-valutazzjoni tal-ħiliet tinvolvi konsulenza intensiva u personalizzata, strutturata bħala mogħdija li tikkonsisti f’bosta stadji li fihom il-ħaddiem u l-konsulent jaħdmu fuq suġġett (eż. opportunitajiet, interessi, analiżi tal-motivazzjonijiet u l-aspettattivi, l-ostakoli, eċċ.). Wara dawn il-valutazzjonijiet, jissawwar dokument personali u okkupazzjonali, li jistabbilixxi sommarju tal-ħiliet tal-parteċipant, il-proġett individwali tiegħu u pjan ta’ azzjoni. 4 Appoġġ fit-tiftix ta’ impjieg u gwida għall-karriera. Dan jinkludi: (1) taħriġ fi kwistjonijiet orizzontali bħall-iżvilupp ta’ ħiliet soċjali, l-aġġustament għal sitwazzjonijiet ġodda, it-teħid ta’ deċiżjonijiet; (2) l-assistenza fit-tiftix ta’ impjieg inkluż tagħrif fuq impjiegi disponibbli, riċerka attiva tal-opportunitajiet tax-xogħol lokali u reġjonali, tekniki ta’ tiftix tax-xogħol u taħriġ fuq l-abbozzar ta’ CVs u cover letters u kif tħejji għal intervista tax-xogħol; (3) gwida għall-karriera: il-konsulenti ser jipprovdu gwida vokazzjonali lill-ħaddiema li ngħataw is-sensja u ser imexxuhom lejn offerti tax-xogħol speċifiċi. 5 Gwida lejn l-impjieg. Il-konsulenti ser jakkumpanjaw ukoll lill-ħaddiema u n-NEETs matul l-implimentazzjoni tal-mogħdijiet ta’ taħriġ tagħhom u l-pjanijiet individwali ta’ riintegrazzjoni fid-dinja tax-xogħol. 6 Monitoraġġ. Dan jipprovdi segwitu tal-parteċipanti matul is-sitt xhur li jmiss wara tmiem l-implimentazzjoni tal-miżuri. – Taħriġ, taħriġ mill-ġdid u taħriġ vokazzjonali. Din il-miżura tikkonsisti fl-għoti ta’ korsijiet ta’ taħriġ vokazzjonali lil ħaddiema u NEETs li jikkorrispondu għall-ħtiġijiet tagħhom, kif identifikati matul l-attività ta’ konsulenza okkupazzjonali, u f’oqsma u setturi bi prospettivi ta’ żvilupp ġodda u li jikkorrispondu għall-ħtiġijiet rikonoxxuti fis-suq tax-xogħol. Il-korsijiet ta’ taħriġ jista’ jkunu komplimentati minn apprendistati wkoll. – Servizzi speċifiċi ta’ konsulenza lejn l-intraprenditorija u l-iżvilupp ta’ inkubatur. Dan ser jikkonsisti f’servizzi speċifiċi ta’ konsulenza lejn l-intraprenditorija ffokati fuq negozji ‘inqas tradizzjonali’ u l-iżvilupp ta’ ‘inkubatur’. L-inkubatur huwa struttura li ser tipprovdi medda iktar speċifika u komprensiva ta’ konsulenza billi tippromwovi grupp wieħed jew iktar ta’ negozji ġodda li huma marbutin ma’ xulxin biex b’hekk il-parteċipanti jkunu jistgħu jifformaw netwerk u b’hekk jaġixxu flimkien fl-ambjent kummerċjali (b’hekk isolvu l-problemi b’mod konġunt iktar effettiv, jaqsmu l-prattiki tajbin u l-esperjenzi tagħhom, eċċ.). Din l-istruttura hija mfassla sabiex issosstni lil dawk l-imprendituri li peress li n-negozji tagħhom huma inqas tradizzjonali, ikunu jistgħu jibbenefikaw mill-użu ta’ teknoloġiji ġodda; minn approċċi iktar innovattivi eċċ. Il-parteċipanti li huma interessati li jiftħu negozju ser jirċievu appoġġ ġenerali u konsulenza fl-intraprenditorija fil-qafas tal-miżura tal-gwida okkupazzjonali. Huwa stmat li madwar 150 mill-parteċipanti fis-sessjonijiet tal-gwida li beħsiebhom jiftħu negozju ser ikollhom idea ta’ negozju tagħhom stess li tkun matura biżżejjed biex ikunu jistgħu jiftħu negozju, madankollu mhux kollha ser ikunulhom proposti s-servizzi tal-inkubatur, peress li l-inkubatur huwa maħsub għal negozji innovattivi. – Kontribuzzjoni għall-ftuħ ta’ negozju: Il-ħaddiema jew NEETs li jiftħu n-negozji tagħhom stess ser jirċievu sa EUR 15 000 bħala kontribuzzjoni biex tkopri l-ispejjeż ta’ ftuħ. Fil-Greċja, waħda mid-diffikultajiet ewlenin li jaffaċċjaw l-imprendituri meta jiftħu negozju hija l-aċċess għal finanzjament. Il-banek, minħabba n-nuqqas ta’ flus, jiċħdu l-maġġoranza ta’ talbiet għal self. Din il-miżura għandha l-għan li tippromwovi l-intraprenditorija permezz ta’ dan l-appoġġ finanzjarju. – Benefiċċju ta’ tiftix tal-impjieg. Biex jiġu koperti l-ispejjeż imġarrbin meta jieħdu sehem fil-miżura ta’ gwida okkupazzjonali, il-benefiċjarji ser jirċievu EUR 50 għal kull jum ta’ parteċipazzjoni. Waqt it-taħriġ, il-benefiċċju ser ikun ta’ EUR 7,5 fis-siegħa. – Benefiċċju ta’ mobilità. Dawk il-ħaddiema jew NEETs li jaċċettaw impjieg li jinvolvi bidla ta’ residenza ser jirċievu somma f’daqqa ta’ EUR 2 000 biex tkopri n-nefqa meħtieġa. 32. L-azzjonijiet proposti deskritti hawnhekk jikkostitwixxu miżuri attivi fis-suq tax-xogħol fi ħdan l-azzjonijiet eliġibbli stabbiliti fl-Artikolu 7 tar-Regolament tal-FEG. Dawn l-azzjonijiet ma jissostitwixxux miżuri passivi ta’ protezzjoni soċjali. 33. L-awtoritajiet Griegi kkonfermaw li ebda waħda minn dawn l-attivitajiet ma hija r-responsabbiltà tal-impriżi skont il-liġi nazzjonali jew ftehimiet kollettivi. Baġit stmat 34. L-ispejjeż totali stmati huma ta’ EUR 10 160 000, li jinkludu nefqa għal servizzi personalizzati ta’ EUR 9 950 000 u nefqa għal attivitajiet preparatorji, ta’ ġestjoni, informazzjoni u pubbliċità, kontroll u rapportar ta’ EUR 210 000. 35. Il-kontribuzzjoni finanzjarja totali mitluba mill-FEG hija ta’ EUR 6 096 000 (60 % tal-ispejjeż totali). Azzjonijiet || Numru stmat ta’ parteċipanti || Kost stmat għal kull parteċipant (EUR) (*) || Spejjeż totali stmati (EUR) (**) Servizzi personalizzati (Azzjonijiet skont l-Artikolu 7(1)(a) u (c) tar-Regolament tal-FEG) Gwida okkupazzjonali (Konsulenza okkupazzjonali) || 1 013 || 1 246 || 1 262 500 Taħriġ, taħriġ mill-ġdid u taħriġ vokazzjonali || 1 013 || 2 962 || 3 000 000 Servizzi ta’ konsulenza speċifiċi favur l-intraprenditorija u l-iżvilupp ta’ inkubatur || 70 || 2 500 || 175 000 Kontribuzzjoni għall-ftuħ ta’ negozju (Sussidju għall-ħaddiema li jaħdmu għal rashom) || 150 || 15 000 || 2 250 000 Subtotal (a): || – || 6 687 500; (67,21 %) Benefiċċji u inċentivi (Azzjonijiet skont l-Artikolu 7(1)(b) tar-Regolament tal-FEG) Benefiċċji ta’ tiftix ta’ impjieg || 1 013 || 3 023 || 3 062 500 Benefiċċju tal-mobilità || 100 || 2 000 || 200 000 Subtotal(b): || – || 3 262 500; (32,79 %) Attivitajiet preparatorji, ta’ ġestjoni, informazzjoni u pubbliċità, u kontroll: 1. Attivitajiet preparatorji || – || 40 000 2. Ġestjoni || – || 40 000 3. Informazzjoni u pubbliċità || – || 100 000 4. Kontroll u rapportar || – || 30 000 Subtotal (c): || – || 210 000; (2,07 %) Spejjeż totali (a + b + c): || – || 10 160 000 Kontribuzzjoni tal-FEG (60 % tal-ispejjeż totali) || – || 6 096 000 (*) Biex jiġu evitati deċimali, tqarrbu l-ispejjeż stmati għal kull ħaddiem. Madankollu, it-tqarrib ma għandu ebda impatt fuq l-ispiża totali ta’ kull miżura li tibqa’ bħal fl-applikazzjoni sottomessa mill-Greċja. (**) It-totali ma jaqblux bl-eżatt minħabba t-tqarrib. 36. L-ispejjeż tal-azzjonijiet identifikati fit-tabella ta’ hawn fuq bħala azzjonijiet skont l-Artikolu 7(1)(b) tar-Regolament tal-FEG ma jaqbżux il-35 % tal-ispejjeż totali tal-pakkett koordinat ta’ servizzi personalizzati. L-awtoritajiet Griegi kkonfermaw li dawn l-azzjonijiet jiddependu mill-parteċipazzjoni attiva tal-benefiċjarji fil-mira fl-attivitajiet ta’ tiftix ta’ impjieg jew taħriġ. 37. L-awtoritajiet Griegi kkonfermaw li l-ispejjeż tal-investimenti għall-ħaddiema għal rashom, il-ftuħ ta’ negozji u l-akkwiżizzjoni minn ipjegati mhumiex ser jaqbżu l-EUR 15 000 għal kull benefiċjarju. Perjodu ta’ eliġibbiltà tan-nefqa 38. L-awtoritajiet Griegi bdew jipprovdu s-servizzi personalizzati lill-benefiċjarji fil-mira fit-30 ta’ April 2014. Għalhekk, in-nefqa fuq l-azzjonijiet imsemmijin fil-punt 31 għandha tkun eliġibbli għal kontribuzzjoni finanzjarja mill-FEG mit-30 ta’ April 2014 sat-30 ta’ April 2016. 39. L-awtoritajiet Griegi bdew iġarrbu n-nefqa amministrattiva sabiex jimplimentaw il-FEG fil-31 ta’ Marzu 2014. Għalhekk, in-nefqa għal attivitajiet preparatorji, ta’ ġestjoni, informazzjoni u pubbliċità, kontroll u rapportar għandha tkun eliġibbli għal kontribuzzjoni finanzjarja mill-FEG mill-31 ta’ Marzu 2014 sal-31 ta’ Ottubru 2016. Komplimentarjetà ma’ azzjonijiet iffinanzjati minn fondi nazzjonali jew tal-Unjoni 40. L-awtoritajiet Griegi indikaw li l-kontribuzzjoni finanzjarja mill-FEG mhijiex ser tieħu post l-azzjonijiet li huma obbligatorji għall-impriżi kkonċernati mil-liġi nazzjonali jew skont ftehimiet kollettivi. 41. Is-sors ta’ prefinanzjament jew kofinanzjament nazzjonali huwa l-Programm ta’ Investiment Pubbliku tal-Ministeru tal-Iżvilupp. 42. L-awtoritajiet Griegi indikaw li l-miżuri deskritti hawn fuq li jirċievu kontribuzzjoni finanzjarja mill-FEG mhumiex ser jirċievu kontribuzzjoni finanzjarja minn strumenti finanzjarji oħrajn tal-Unjoni fl-istess ħin. Proċeduri għall-konsultazzjoni tal-benefiċjarji fil-mira jew ir-rappreżentanti tagħhom jew l-imsieħba soċjali kif ukoll l-awtoritajiet lokali u reġjonali 43. L-awtoritajiet Griegi indikaw li l-pakkett koordinat ta’ servizzi personalizzati tfassal f’konsultazzjoni mar-rappreżentanti tal-benefiċjarji fil-mira u t-trade union GSEE[12] u l-Konfederazzjoni Griega tal-Impriżi. F’Diċembru 2013, l-applikazzjoni proposta ġiet diskussa f’bosta laqgħat mal-imsieħba soċjali li ġew ikkonsultati fuq bosta kwistjonijiet relatati mal-kontenuti tal-pakkett integrat ta’ miżuri. Sistemi ta’ ġestjoni u kontroll 44. L-applikazzjoni fiha deskrizzjoni dettaljata tas-sistema ta’ ġestjoni u kontroll li tispeċifika r-responsabbiltajiet tal-korpi involuti. Il-Greċja nnotifikat lill-Kummissjoni li l-kontribuzzjoni finanzjarja ser tiġi ġestita u kkontrollata mill-istess korpi li jmexxu u jikkontrollaw il-finanzjament tal-Fond Soċjali Ewropew (FSE) fil-Greċja. L-Awtorità ta’ Koordinazzjoni u Monitoraġġ tal-Azzjonijiet tal-FSE (EYSEKT) ser taġixxi bħala l-awtorità maniġerjali u l-EDEL (Kumitat tal-Awditjar Fiskali) bħala l-awtorità ta’ kontroll. Impenji pprovduti mill-Istat Membru kkonċernat 45. L-awtoritajiet Griegi pprovdew il-garanziji kollha meħtieġa rigward dawn li ġejjin: – il-prinċipji ta’ ugwaljanza tat-trattament u nondiskriminazzjoni ser jiġu rrispettati fl-aċċess għall-azzjonijiet proposti u l-implimentazzjoni tagħhom; – inżammet konformità mar-rekwiżiti stabbiliti fil-leġiżlazzjoni nazzjonali u tal-UE dwar sensji kollettivi; – Nutriart SA kkonformat mal-obbligi legali tagħha li jirregolaw is-sensji u pprovdiet għall-ħaddiema tagħha kif xieraq; – Nutriart SA ddikjarat falliment u d-deċiżjoni relevanti tal-qorti hija mistennija sal-ħarifa tal-2014; Nutriart mhijiex beħsiebha tkompli bl-operazzjonijiet wara; – l-azzjonijiet proposti ser jagħtu appoġġ lil ħaddiema individwali u mhumiex ser jintużaw għar-ristrutturar ta’ kumpaniji jew setturi; – l-azzjonijiet proposti mhumiex ser jirċievu appoġġ finanzjarju minn fondi jew strumenti finanzjarji oħrajn tal-Unjoni u ser jiġi evitat kwalunkwe finanzjament doppju; – l-azzjonijiet proposti ser ikunu kumplimentari ma’ azzjonijiet iffinanzjati mill-Fondi Strutturali; – il-kontribuzzjoni finanzjarja mill-FEG ser tikkonforma mar-regoli proċedurali u materjali tal-Unjoni dwar l-għajnuna mill-Istat. IMPLIKAZZJONI BAĠITARJA Proposta baġitarja 46. Il-FEG ma għandux jaqbeż ammont annwali massimu ta’ EUR 150 miljun (prezzijiet tal-2011), kif stipulat fl-Artikolu 12 tar-Regolament tal-Kunsill (UE, Euratom) Nru 1311/2013 tat-2 ta’ Diċembru 2013 li jistabbilixxi l-qafas finanzjarju pluriennali għas-snin 2014-2020[13]. 47. Wara li studjat l-applikazzjoni fir-rigward tal-kundizzjonijiet stabbiliti fl-Artikolu 13(1) tar-Regolament tal-FEG, u wara li qieset in-numru ta’ benefiċjarji fil-mira, l-azzjonijiet proposti u l-ispejjeż stmati, il-Kummissjoni tipproponi li jiġi mobilizzat il-FEG għall-ammont ta’ EUR 6 096 000, li jirrappreżenta 60 % tal-ispejjeż totali tal-azzjonijiet proposti, sabiex tiġi pprovduta kontribuzzjoni finanzjarja għall-applikazzjoni. 48. Id-deċiżjoni proposta, li jiġi mobilizzat il-FEG, ser tittieħed b’mod konġunt mill-Parlament Ewropew u mill-Kunsill, kif stipulat fil-punt 13 tal-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta' baġit u dwar ġestjoni finanzjarja tajba[14]. Atti relatati 49. Filwaqt li tippreżenta din il-proposta għal deċiżjoni biex jiġi mobilizzat il-FEG, il-Kummissjoni ser tippreżenta proposta lill-Parlament Ewropew u lill-Kunsill għal trasferiment ta’ ammont ta’ EUR 6 096 000 fl-intestatura baġitarja relevanti. 50. Filwaqt li tadotta din il-proposta għal deċiżjoni biex jiġi mobilizzat il-FEG, il-Kummissjoni ser tadotta deċiżjoni fuq kontribuzzjoni finanzjarja, permezz ta’ att ta’ implimentazzjoni, li ser tidħol fis-seħħ fid-data li fiha l-Parlament Ewropew u l-Kunsill jadottaw id-deċiżjoni proposta biex jiġi mobilizzat il-FEG. Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta’ Aġġustament għall-Globalizzazzjoni, skont il-Punt 13 tal-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta' baġit u dwar ġestjoni finanzjarja tajba (applikazzjoni EGF/2014/001 EL/Nutriart) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, Wara li kkunsidraw ir-Regolament (UE) Nru 1309/2013 tal-Parlament Ewropew u tal-Kunsill tas-17 ta’ Diċembru 2013 dwar il-Fond Ewropew ta’ Aġġustament għall-Globalizzazzjoni (2014-2020) u li jħassar ir-Regolament (KE) Nru 1927/2006[15], u b’mod partikolari l-Artikolu 15(4) tiegħu, Wara li kkunsidraw il-proposta mill-Kummissjoni Ewropea, Filwaqt li jaġixxu skont il-proċedura stabbilita fil-punt 13 tal-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta' baġit u dwar ġestjoni finanzjarja tajba[16], Billi: (1) Il-Fond Ewropew ta’ Aġġustament għall-Globalizzazzjoni (FEG) ġie stabbilit biex jipprovdi appoġġ lil ħaddiema li jingħataw is-sensja u persuni li jaħdmu għal rashom li l-attività tagħhom waqfet minħabba bidliet strutturali kbar fix-xejriet tal-kummerċ dinji minħabba l-globalizzazzjoni, minħabba ssoktar tal-kriżi finanzjarja u ekonomika globali indirizzata fir-Regolament (KE) Nru 546/2009[17], jew minħabba kriżi finanzjarja u ekonomika globali ġdida u biex jassistihom fir-riintegrazzjoni tagħhom fis-suq tax-xogħol. (2) Il-FEG ma għandux jaqbeż ammont annwali massimu ta’ EUR 150 miljun (prezzijiet tal-2011), kif stipulat fl-Artikolu 12 tar-Regolament tal-Kunsill (UE, Euratom) Nru 1311/2013 li jistabbilixxi l-qafas finanzjarju pluriennali għas-snin 2014-2020[18]. (3) Fil-5 ta’ Frar 2014, il-Greċja ssottomettiet applikazzjoni biex jiġi mobilizzat il-FEG, fir-rigward tas-sensji fl-impriża Nutriart S.A u 25 fornitur u produttur fl-istadju finali tal-produzzjoni: AR.ZIGAS & SIA u 24 persuna li taħdem għal rasha li l-attività tagħhom waqfet u kienet dipendenti fuq l-impriża primarja, u ssupplimentat din l-applikazzjoni b’informazzjoni addizzjonali kif stipulat fl-Artikolu 8.3 tar-Regolament (UE) Nru 1309/2013. Din l-applikazzjoni tikkonforma mar-rekwiżiti għad-determinazzjoni ta’ kontribuzzjoni finanzjarja mill-FEG kif stipulat fl-Artikolu 13 tar-Regolament (UE) Nru 1309/2013. (4) Skont l-Artikolu 6 (2) tar-Regolament (UE) Nru 1309/2013, il-Greċja ddeċidiet li tipprovdi servizzi personalizzati kkofinanzjati mill-FEG lil NEETs ukoll. (5) Għalhekk, il-FEG għandu jiġi mmobilizzat sabiex tiġi pprovduta kontribuzzjoni finanzjarja li tammonta għal EUR 6 096 000 għall-applikazzjoni sottomessa mill-Greċja, ADOTTAW DIN ID-DEĊIŻJONI: Artikolu 1 Għall-baġit ġenerali tal-Unjoni Ewropea għas-sena finanzjarja 2014, il-FEG għandu jiġi mobilizzat sabiex jipprovdi s-somma ta’ EUR 6 096 000 f’approprjazzjonijiet ta’ impenn u pagament. Artikolu 2 Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea. Magħmul fi Brussell, Għall-Parlament Ewropew Għall-Kunsill Il-President Il-President [1] ĠU L 347, 20.12.2013, p. 855. [2] Ir-Regolament (KE) Nru 1893/2006 tal-Parlament Ewropew u tal-Kunsill tal-20 ta’ Diċembru 2006 li jistabbilixxi l-klassifikazzjoni ta’ l-istatistika ta’ attivitajiet ekonomiċi tan-NACE Reviżjoni 2 u li jemenda r-Regolament tal-Kunsill (KEE) Nru 3037/90 kif ukoll ċerti Regolamenti tal-KE dwar setturi speċifiċi ta’ l-istatistika (ĠU L 393, 30.12.2006, p. 1). [3] Skont it-tielet paragrafu tal-Artikolu 3 tar-Regolament (KE) Nru 1927/2006. [4] Ir-Regolament (KE) Nru 1893/2006 tal-Parlament Ewropew u tal-Kunsill tal-20 ta’ Diċembru 2006 li jistabbilixxi l-klassifikazzjoni ta’ l-istatistika ta’ attivitajiet ekonomiċi tan-NACE Reviżjoni 2 u li jemenda r-Regolament tal-Kunsill (KEE) Nru 3037/90 kif ukoll ċerti Regolamenti tal-KE dwar setturi speċifiċi ta’ l-istatistika (ĠU L 393, 30.12.2006, p. 1). [5] Ir-Regolament tal-Kummissjoni (UE) Nru 1046/2012 tat-8 ta’ Novembru 2012 li jimplimenta r-Regolament (KE) Nru 1059/2003 tal-Parlament Ewropew u tal-Kunsill dwar l-istabbiliment ta’ klassifikazzjoni komuni ta’ unitajiet territorjali għall-istatistika (NUTS), fejn tidħol it-trażmissjoni tas-serje kronoloġiċi għat-tqassim reġjonali l-ġdid (ĠU L 310, 9.11.2012, p. 34). [6] Skont it-tifsira tal-Artikolu 3(a) tar-Regolament tal-FEG. [7] Skont it-tifsira tal-Artikolu 3(b) tar-Regolament tal-FEG. [8] Nutriart S.A. iddikjarat falliment fil-21 ta’ Ġunju 2013. [9] Fil-Greċja, il-limitu tal-faqar huwa ta’ EUR 5 508 fis-sena għal kull persuna (għal individwi) u EUR 11 986 għal unitajiet domestiċi li fihom żewġ adulti u żewġt itfal sa 14-il sena. [10] Sors: ELSTAT. Stħarriġ dwar il-Forza tax-Xogħol T4 2013 [11] Formazzjoni grossa tal-kapital fiss (GFCF) hija definita fil-kontijiet nazzjonali bħala l-akkwiżizzjoni neqes iċ-ċessjonijiet ta’ assi fissi prodotti, jiġifieri assi maħsubin sabiex jintużaw fil-produzzjoni ta’ prodotti u servizzi oħrajn għal perjodu ta’ iktar minn sena. [12] Greek Confederation of Greek Workers (GSEE) [13] ĠU L 347, 20.12.2013, p. 884. [14] ĠU C 373, 20.12.2013, p. 1. [15] ĠU L 347, 20.12.2013, p. 855. [16] ĠU C 373, 20.12.2013, p. 1. [17] ĠU L 167, 29.6.2009, p.26. [18] ĠU L 347, 20.12.2013, p. 884.